Priča jesenske slike

Jednoga dana, dok me dječak nosio kroz šumu, bila sam običan stari karton, a moja sljedeća stanica bila je, zapravo, koš za smeće ili kontejner. Međutim, puhao je silan vjetar i dogodilo se nešto čudesno. Lišće je šuštalo, šuštalo i šuštalo, a kroz glavu su mi prolazile čudne misli: „Hoće li me sada zapaliti? Hoće li po meni gaziti? Što će sa mnom sada biti?“ Odjednom, lišće se počelo lijepiti po meni, zrna kukuruza, koja su stigla tko zna otkuda, gurala su se tko će zauzeti bolje mjesto na starom kartonu, a i žito također.

Tako sam zapravo nastala ja: jednostavna, prirodna i predivna jesenska slika koja umjesto koša za smeće ili kontejnera krasi zid nečije kuće. A i sama se sebi čudim: kako sam od samo nekoliko jesenskih plodova postala tako predivna.

Leo Bračun, 5. razred

Jesenska slika

Ja sam jesenska slika Lisa. Bila sam obična slika sve do jednoga dana kada sam se šetala vrtom i vjetar je na mene zalijepio kukuruz, plod bijelog gloga, soju, grah…

Sutradan kada sam prolazila šumom, prijatelji su mi govorili da sam lijepa, ali ja nisam bila zadovoljna svojim izgledom. Odlučila sam potražiti okvir. Nakon mnogo pregledanih okvira, okvir od isprepletene kukuruzovine savršeno mi je pristajao. Poslijepodne prijatelji su me nagovarali da idem s njima u grad, no ja se nisam osjećala spremnom. Odlučila sam još malo pričekati da se naviknem na svoj novi okvir. Nisam htjela biti umišljena, tako da nisam puno pričala o svom okviru, ali nadam se da ću krasiti nečiji dom!

Kristijan Škrnički, 5. razred

Maćuhica

Ja sam jesenska slika Maćuhica. Pogledajte kako sam dražesna. Načinile su me nježne dječje ruke od jesenskih plodova: raznobojnog graha, soje, lišća i plodova gloga.

Voljela bih da uvijek budem takva kakvu su me djeca napravila i da mi svi plodovi ostanu čvrsti. Voljela bih ukrašavati nečiji dom i da se ljudi hvale mojom ljepotom.

Marija Škrnički, 5. razred